160 minute van vasbyt | Rapport
160 minute van vasbyt
Victoria Azarenka met die Daphne Akhurst-gedenk­beker nadat sy Li Na in die eindstryd van die Australiese Ope verslaan het . Azarenka ná haar sege. | Foto: Daniel Munoz/Reuters Lesersfoto's
Vuurwerk, beserings, woede-uitbarstings, trane, 'n yslike sestien deurbrake op afslaan, onvoorspelbaarheid deurgaans en 160 minute van volgehoue drama. Eindelik – eindelik! – het twee vroue 'n Grand Slam-eindstryd gelewer waaroor die wêreld nog vir baie jare kan praat. Die wêreld se voorste speler, Victoria Azarenka, het haar Australiese Ope-titel gister in Melbourne suksesvol verdedig toe sy 'n reuse-stryd teen China se Li Na ná drie aksie-belaaide stelle en 160 dramatiese minute geklop het. Belarus se tennistrots was baas met 4-6, 6-4, 6-3 in 'n stryd waarin sy teen Asië se beste tot nog toe én Australië se raserigste tennisliefhebbers te staan gekom het. Melbourne het Donderdag teen die blondine gedraai toe sy in haar halfeindstryd 'n nege minute lange mediese ruskans gevat het, en het gister vierkant agter Li gaan staan. Dié vriendelike Chinees het hul harte gesteel toe sy twee jaar gelede hier in die eindstryd verloor het, maar steeds daarná geglimlag en grappies gemaak het. Die skare se duidelike teenkanting het Azarenka geskud in 'n merkwaardige eerste stel waarin sy al drie haar eerste ­afslaanpotte verloor het, maar ook twee van Li se eerste drie gewen het. Van die tien potte in dié stel het net drie volgens afslaan verloop, met Li 'n kort kop beter omdat sy beter beweeg het en meer in haarself geglo het. Merkwaardig genoeg het die tweede stel ook begin met 'n deurbraak op afslaan – dié keer het Azarenka albei Li se eerste afslaanpotte geneem. Toe die Chinees boonop in die vyfde pot skeeftrap, het dit gelyk of die geluksgodin uiteindelik breër vir die verdedigende kampioen begin glimlag, maar tot haar krediet het Li geen teken van probleme gewys nie – en twintig minute later Azarenka se afslaan gesteel. Toe sy haar eie egter weer direk daarna inboet, was die stel verby en die tafel gedek vir 'n opwindende bepalende stel. Dit het steeds gevoel asof die wedstryd Li s'n was om te verloor – maar net totdat sy 'n voorarmhou in haar eerste afslaanpot wild die paviljoen ingemoker het om Azarenka vir die eerste keer in die wedstryd voor te sien gaan. En toe breek Li onmiddellik daarna wéér terug...Net toe dit begin voel het asof ons nou alles gesien het, het Melbourne die vuurwerk vir hul Australië-dag-feesvierings van stapel gestuur en moes die twee vroue in die hitte van 'n wipwaentjie-wedstryd gaan sit en koud word. Met die hervatting van die spel het Li haar enkel boonop wéér verswik en haar kop teen die grond gestamp, wat tot nog 'n lang vertraging gelei het. Die Chinese ster was daarna nie weer dieselfde nie en het vyf van die volgende ses potte verloor. Sy het egter in 'n groot mate net haarself te blameer vir dié nederlaag. Sy het dubbel soveel wenhoue as Azarenka geslaan (36 teenoor 18), maar 57 ongedwonge foute gemaak (teenoor die kampioen se 28) en net sewe van 18 deurbraak-geleenthede laat tel.